**HARIDUS- JA TEADUSMINISTEERIUMI NING NARVA LINNA VAHELINE**

**KOKKULEPE**

Narva 2020. a

**Narva linn**, keda esindab põhimääruse alusel linnapea **Aleksei Jevgrafov**,

ning

**Haridus- ja Teadusministeerium**, keda esindab seaduse alusel haridus- ja teadusminister **Mailis Reps**,

* lähtudes Narva linna ning Haridus- ja Teadusministeeriumi (edaspidi pooled) soovist asutada Narva linna Ida-Virumaa õpilastele nüüdisaegse õppekeskkonnaga riigigümnaasiumid;
* lähtudes Haridus- ja Teadusministeeriumi soovist luua riigigümnaasiumites õppekohti arvestades kogu Ida-Viru maakonna vajadusi;
* arvestades piirkonna õppurite pikaajalist prognoosi;

- arvestades Poolte soovi tagada piirkonnas kõigile õpilastele kooli lõpetamise hetkeks hea eesti keele oskus, kuid samas nähes vajadust läheneda eesmärgi täitmisele samm-sammult;

- Pooled teevad koostööd ning jõupingutusi, et lähitulevikus oleksid kõik põhikoolilõpetajad võimelised õppima gümnaasiumiastmes eesti keeles;

- Puškini tn kinnistutel on kehtestatud detailplaneering ning läbi viidud ühine arhitektuurivõistlus;

- Kraavi tn kinnistul on kehtestatud detailplaneering ning Pooled soovivad koostööd teha arhitektuurivõistluse tegemisel;

- lähtudes Poolte soovist korrastada kogu Narva koolivõrk

lepivad Pooled kokku alljärgnevas Haridus- ja Teadusministeerium ning Narva linna vahelise kokkuleppe terviktekstis, mis tühistab 2016 ja 2018 aastal sõlmitud kokkulepped :

**I Üldsätted**

1. Käesoleva kokkuleppe aluseks on põhikooli- ja gümnaasiumiseaduse § 71, Narva munitsipaalharidussüsteemi 2015-2020 arengukava, ja … Narva linnavolikogu otsus nr … „Volituse andmine kokkuleppe sõlmimiseks“.
2. Kokkuleppe eesmärgiks on määrata tegevuskava ja põhimõtted riigigümnaasiumide asutamisel Narva linna.
3. Pooled seavad sihiks, et 1. septembrist 2023 alustavad Narva linnas (edaspidi linn) õppetööd riigi pidamisel olevad kaks gümnaasiumi, kus võimaldatakse gümnaasiumihariduse omandamist linna ja Ida-Virumaa õpilastele ning kus õppetöö korraldamisel lähtutakse haridusvaldkonna arengukava eesmärkidest ja riigigümnaasiumide kvaliteedikokkuleppest. Linna koolivõrk on selleks hetkeks ümber kujundatud. Linn teeb haridustaristu optimeerimise otsused vastavalt põhikoolivõrgu korrastamise meetmesse esitatud taotlustele ning seal määratud tähtaegadest.
4. Eesmärgi täitmiseks vajalikud tegevused viiakse lõpule hiljemalt 31. augustiks 2023. Ehituse finantseerimise tagamisel Euroopa Liidu struktuurifondidest alustatakse õppetööd riigigümnaasiumis 1. septembril 2023.

**II Senise koolivõrgu ümberkorraldamine, riigigümnaasiumi asutamine ja õppetingimuste loomine**

1. Haridus- ja Teadusministeerium (edaspidi ministeerium) asutab Narva linna kaks riigigümnaasiumi kokku kuni 720 õppekohaga.
2. Linn korraldab enda pidamisel olevad üldhariduskoolid hiljemalt riigigümnaasiumide tegevuse alustamise hetkeks ümber arvestusega, et pärast ümberkorraldusi õpivad linna territooriumil vähemalt 80% statsionaarses õppevormis õppivatest gümnaasiumiõpilastest riigigümnaasiumites. Selleks korraldab linn peale riigigümnaasiumite tegevuse algust oma gümnaasiumiastmega kooli või koolidesse gümnaasiumiastmesse vastuvõttu arvestusega, et:
   1. õpilaste arv nendes ei ületa 20% linna territooriumil tegutsevate koolide gümnaasiumiastme õpilaste üldarvust ning
   2. riigigümnaasiumitesse vastuvõtt oleks kokku vähemalt 240 õpilast igal õppeaastal.
3. Linna gümnaasiumiastmete statsionaarses õppes õppivad õpilased viiakse nende nõusolekul üle ja arvatakse ühe või teise riigigümnaasiumi õpilaste nimekirja, kui nad ei jätka õpinguid eelnevalt nimetatud kohaliku omavalitsuse pidamisel olevas gümnaasiumiastmega koolis või koolides.
4. Linn võõrandab ministeeriumile riigigümnaasiumide tarbeks tasuta Narva gümnaasiumide kasutuses olnud gümnaasiumiastmele iseloomuliku vallasvara (õpikud ja muud õppetööga seotud teavikud ja õppevahendid, mis ei ole põhikoolile vajalikud), mida ei ole vaja linna gümnaasiumiastmega koolidele.
5. Riigigümnaasiumite nimed lepivad ministeerium ja linn kokku hiljemalt 01.05.2021 küsides huvigruppide arvamusi.
6. Pooled lepivad Narvas mittestatsionaarse üldharidusõppe ümberkorraldamise tegevuskava kokku hiljemalt 31.08.2022. Ida-Virumaa Kutsehariduskeskus alustab mittestatsionaarse üldharidusõppe andmisega alates 01.09.2022.

**III Õppetöö korraldamine**

1. Riigigümnaasiumite õppetöö korraldatakse arvestusega, et koolides õpivad nii eesti kui vene emakeelega õpilased. Riigigümnaasiumite õppekeel on eesti keel. Ühes riigigümnaasiumis toimub õppetöö kuni 40% ulatuses vene keeles. Õppekavas võimaldatakse valikkursuseid, mis lähtuvad õpilaste individuaalsetest ja kogukonna huvidest ning riiklikest prioriteetidest, arvestades kooli võimalusi.
2. Õppetöö korraldamisel seatakse eesmärgiks kasutada gümnaasiumites õppetöö läbiviimiseks Narva linna ja maakonna asutuste (huvikoolid, spordibaasid muuseumid, teadusasutused, kõrgkoolid jne) ressursse, mille potentsiaal võimaldab mitmekesistada riigigümnaasiumite õppekavas ettenähtud valikaineid.

**V Õppekeskkonna kaasajastamine**

1. Linn võõrandab tasuta Eesti Vabariigile vastavalt Aleksander Puškini tn 29, 29a, 31, 33 ja lähiala detailplaneeringule pos 1 moodustatava A.Puškini tn 31 kinnistu ja võõrandab või seab tasuta hoonestusõiguse Kraavi tn 1 pos 1 või 2 alusel moodustatavale kinnistule vastavalt arhitektuurikonkursi võidutööle ning selle alusel koostatavale ehitusprojektile hiljemalt vastava õppehoone eelprojekti valmimisest kolme kuu jooksul.
2. Kraav tn 1 kinnistul viivad pooled läbi ühise arhitektuurivõistluse, mille käigus leitakse parim lahendus järgmistele hoonetele:
   1. Riigigümnaasiumi õppehoone;
   2. Narva Eesti gümnaasiumi baasil tekkiva põhikooli õppehoone;
   3. Narva Linnavalitsuse eraldi etapina kavandatav lasteaia hoone.
3. Kui võistluse käigus või pärast võistluse läbiviimist selgub, et arhitektuurivõistluse võidutööd antud kohta projekteerida ei ole võimalik, lepivad pooled kokku riigigümnaasiumi uues asukohas ja riigigümnaasiumi tegevuse alustamise uues tähtajas.
4. Linn tagab vajadusel (kui seda näeb ette arhitektuurivõistluse võidutöö) riigigümnaasiumi hoone ehitamiseks ja teenindamiseks vajalikule maa-alale tasuta ligipääsu- ja/või parkimisservituudi linnale kuuluvatel naaberkinnistutel. Linn tagab vajadusel naaberkinnistutele ligipääsu nii, et selleks ei ole vaja kasutada riigigümnaasiumi maa-ala. Kinnistule ligipääsu tagamiseks vajalikud ühendusteed ning tehnovõrgud kinnistu piirideni ehitab välja linn omal kulul hiljemalt ehitustööde alustamise kuupäevaks.
5. Õppetegevuse või õppetegevust toetavate tegevuste läbiviimiseks linna omandis olevate õpperuumide ja rajatiste kasutamise tingimustes, samuti gümnaasiumite õpilaste sporditegemise võimaluste loomises, mida ei kata vähemalt ühe riigigümnaasiumi hoonesse ehitatav võimla, lepitakse täiendavalt kokku kirjalikus lepingus. Ruumide ja rajatiste kasutamise tingimused lähtuvad põhimõttest, et kasutusse andmisel kaetakse kasutusse andmisega kaasnevad otsesed kulud, kasutusse andmisest ei teenita tulu ning kasutusse andmise tingimused ei tohi olla ebasoodsamad kui Narva linna pidamisel olevatel koolidel.
6. Ministeerium kaasab riigigümnaasiumite õppekeskkonna kaasajastamisele projekteerimis- ja ehitusjuhina ning hangete läbiviijana omal kulul RKAS-i. Linn annab kinnistute võõrandamiseni ministeeriumile ja RKASile volituse läbi viia kõiki vajalike toiminguid ja täitma kõiki projekti raames riigihangete korraldamisega (sh. arhitektuurivõistlus) seotud riigihangete seadusest tulenevaid kohustusi.

**VI Riigigümnaasiumite rahastamine**

1. Riigigümnaasiume rahastatakse põhikooli- ja gümnaasiumiseaduses sätestatud korras ja põhimõtetel.
2. Riigigümnaasiumite kulud kaetakse iga-aastase riigieelarve seadusega Haridus- ja Teadusministeeriumi valitsemisala kuludes riigikoolidele ettenähtud mahus.

**VII Riigigümnaasiumite personal**

1. Direktorite ametikohtade täitmiseks kuulutab ministeerium välja avalikud konkursid. Konkursikomisjonide koosseisu kutsutakse ka linna esindaja. Direktorid asuvad tööle vähemalt üks aasta enne õppetöö algust.
2. Direktorid korraldavad õppealajuhatajate, õpetajate, tugispetsialistide ning teiste õppe- ja kasvatusalal töötavate töötajate ametikohtade täitmiseks avalikud konkursid ja sõlmivad konkursil edukaimateks osutunud kandidaatidega töölepingud hiljemalt 15. augustiks 2023. Muude töötajate ametikohad täidetakse direktorite kehtestatud korras.

**VIII Kogukonna kaasamine koolivõrgu ümberkorraldamisse**

1. Narva Linnavalitsus tagab koolivõrgu ümberkorraldamisega ja riigigümnaasiumite asutamisega seonduva informatsiooni levitamise Narva linna koolide õpilastele ja nende lastevanematele, vilistlastele, töötajatele ja hoolekogule avalikel aruteludel, lastevanemate koosolekutel ning suhtluses meedia ja maakonna teiste omavalitsustega.
2. Ministeerium kaasab linna esindaja riigigümnaasiumite hoolekogu töösse.

**Narva linn Haridus- ja Teadusministeerium**

Aleksei Jevgrafov Mailis Reps

linnapea minister